নিজস্ব প্রতিবেদন: গাড়ি চালকদের জন্য সুখবর। আরও কমল পেট্রল-ডিজেলের দাম। একধাক্কায় পেট্রলের দাম কমেছে ৪০ পয়সা। আর ডিজেলের দাম ৪১ পয়সা কমেছে। এর ফলে শুক্রবার কলকাতায় পেট্রলের দাম ৪০ কমে হয়েছে ৭৩ টাকা ৫৭ পয়সা। অন্যদিকে এদিন কলকাতায় ডিজেলের দাম ৭২.৯৭। অক্টোবরের শেষদিক পর্যন্ত প্রায় প্রতিদিনই দাম বেড়েছে পেট্রল-ডিজেলের। তখন আশির কোটা পেরিয়ে প্রায় নব্বই ছুঁই ছুঁই হয়ে গিয়েছিল পেট্রল-ডিজেলের দাম। তখন দেশজুড়ে প্রতিবাদের ঝড় উঠেছিল। কেন্দ্রীয় সরকারকে নিশানা করেছিল বিভিন্ন রাজনৈতিক দল। কিন্তু নভেম্বরের গোড়া থেকে পেট্রল-ডিজেলের দামের ক্ষেত্রে সম্পূর্ণ উলটো ছবি দেখা যেতে থাকে। প্রায় প্রতিদিনই দাম কমতে থাকে। কখনও ১০ পয়সা, কখনও ২০ পয়সা দাম কমতে থাকে। এই পরিস্থিতিতে ৪০ পয়সা দাম কমে যাওয়াটা একধাক্কায় অনেকটাই। কারণ, এতটা দাম সাম্প্রতিক অতীতে একদিনে কমেনি। আসলে আন্তর্জাতিক বাজারে অক্টোবরের শেষ থেকেই নিয়মিত অপরিশোধিত তেলের দাম কমছে। তার উপর সম্প্রতি ওপেকের বৈঠকে তেলের দাম কমানো নিয়ে ঐক্যমত্য হয়েছে। পাশাপাশি তেল উত্পাদন প্রতিদিন ১ মিলিয়ন ব্যারল করে কমানোর সিদ্ধান্ত হয়েছে।